CELEX: C2005/229/57
Language: da
Date: 2005-09-17 00:00:00
Title: Sag T-254/05: Sag anlagt den 6. juli 2005 af Fachvereinigung Mineralfaserindustrie e.V. Deutsche Gruppe der EURIMA — European Insulation Manfactures Association mod Kommissionen for De Europæiske Fællesskaber

17.9.2005   
            
            
               DA
            
            
               Den Europæiske Unions Tidende
            
            
               C 229/26
            
         Sag anlagt den 6. juli 2005 af Fachvereinigung Mineralfaserindustrie e.V. Deutsche Gruppe der EURIMA — European Insulation Manfactures Association mod Kommissionen for De Europæiske Fællesskaber
   (Sag T-254/05)
   (2005/C 229/57)
   Processprog: tysk
   Ved De Europæiske Fællesskabers Ret i Første Instans er der den 6. juli 2005 anlagt sag mod Kommissionen for De Europæiske Fællesskaber af Fachvereinigung Mineralfaserindustrie e.V. Deutsche Gruppe der EURIMA– European Insulation Manfactures, Düsseldorf (Tyskland), ved Rechtsanwalt T. Schmidt-Kötters.
   Sagsøgeren har nedlagt følgende påstande:
   
               —
            
            
               Kommissionens beslutning af 11. februar 2005 om statsstøtte N 260b/2004 — Tyskland — Forlængelse af programmet til fremme af anvendelsen af isoleringsmateriale fremstillet af genanvendelige råstoffer (Statsstøtte N 694/2002 — Tyskland) annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren anfægter Kommissionens beslutning af 11. februar 2005 i sag nr. C (2005) 379 om statsstøtte N 260b/2004 — Tyskland. Kommissionen fandt i den anfægtede beslutning, at forlængelse af programmet til fremme af anvendelsen af isoleringsmateriale fremstillet af genanvendelige råstoffer (Statsstøtte N 694/2002) var forenelig med EF-traktaten.
   Sagsøgeren gør gældende, at den anfægtede beslutning tilsidesætter begrundelseskravet i artikel 253 EF, idet der ikke gives nogen begrundelse for, hvorfor foranstaltningen er åbenbart gavnlig for miljøet. Endvidere anfører sagsøgeren, at den anfægtede beslutning ikke tager stilling til de argumenter vedrørende den oprindelige beslutning, som er fremført i sagen, der verserer for Retten i Første Instans.
   Sagsøgeren gør endvidere gældende, at den anfægtede beslutning henviser til en oprindelig beslutning, der er ugyldig, idet den er behæftet med en væsentlig formel mangel.
   Sagsøgeren anfører endvidere, at Kommissionens beslutning, i det omfang den finder, at foranstaltningen er åbenbart fordelagtig for miljøet og således er forenelig med det fælles marked i henhold til artikel 87, stk. 3, litra c), EF, støtter sig på en utilstrækkelig angivelse af de faktiske omstændigheder.
   Endelig gør sagsøgeren gældende, at den anfægtede beslutning uden objektivt grundlag diskriminerer isoleringsmateriale, som Kommissionen betegner som »traditionelt«, navnlig isoleringsmateriale, der består af mineralfibre, men også isoleringsmateriale, der består af genanvendelige råstoffer, som ikke er i besiddelse af kvalitetsbetegnelsen natureplus. Ifølge sagsøgeren er beslutningen derfor i strid med proportionalitetsprincippet og ikke-diskriminationsprincippet og strider således mod grundlæggende fællesskabsretlige principper.